**Елементи и критеријуми оцењивања у настави филозофије**

Постигнућа ученика у оквиру предмета филозофија (трећи и четврти разред) оцењују се формативно и сумативно.

Формативно оцењивање подразумева континуирано праћење и прикупљање података о напретку ученика кроз њихово ангажовање на часовима, те кроз израду домаћих задатака. Формативно оцењивање се бележи у педагошкој свесци наставника, кроз плусеве и минусеве, као и краће коментаре, из чега проистичу оцене за активност. Осим повратних информација ученицима о њиховом напретку, формативно оцењивање подразумева и препоруке за даље напредовање.

Сумативно оцењивање подразумева петнаестоминутне провере знања,  контролне задатке и усмено одговарање. Оцене су јавне и образложене, уписују се у педагошку свеску и електронски дневник.

Оцену одличан (5) добија ученик који: 1)Самостално и на креативан начин објашњава и критички разматра сложене садржинске целине и чињенице; процењује вредност филозофских теорија, идеја и ставова; 2)Уме да се замисли над оним што је саморазумљиво и подразумевано, да виштеструко сагледава и аргументовано мисли; 3)Прати појмовне везе и развој филозофске терминологије 4)Изражава се на различите начине усмено, писано, практично и др.), укључујући и коришћење информационих технологија. 5)Примењује и отелотворује знања учешћем у дебатама, писањем есеја, припремом презентација, одговарајућих илустрација итд;

Оцену врло добар (4) добија ученик који: 1)Познаје суштину учења значајних филозофских мислилаца и школа; 2)Уме да поставља битна питања и уочава проблемске изазове; 3)Повезује садржаје и концепте из различитих области са ситуацијама из социјалног и личног живота; 4)Заузима ставове на основу сопствених тумачења и аргумената; 5)Показује одговорност за свој напредак и отворен је за комуникацију;

Оцену добар (3) добија ученик који: 1)Упознао је тематске целине, одговарајућа питања и решења појединих учења; 2) Уме да репродукује, али недостаје му смелости да промисли, критички преиспита и продуби своја знања; 3) Самостално извршава рутинске радне задатке према стандардизованој процедури, групише податке према задатим критеријумима; 4) Следи упутства и савете, захвалан је за групни рад.

Оцену довољан (2) добија ученик који: 1)Препознаје и разуме кључне теме, појмове и информације; 2)Решава једноставне проблемске ситуације у познатом контексту; 3)Следи упутства и извршава задатке уз подршку наставника;

Оцену недовољан (1) добија ученик који не испуњава критеријуме за оцену довољан (2) и не показује заинтересованост за сопствени процес учења, нити напредак.

Закључне оцене из предмета: 1) одличан (5), ако је аритметичка средина свих појединачних оцена најмање 4,50; 2) врло добар (4), ако је аритметичка средина свих појединачних оцена од 3,50 до 4,49; 3) добар (3), ако је аритметичка средина свих појединачних оцена од 2,50 до 3,49; 4) довољан (2), ако је аритметичка средина свих појединачних оцена од 1,50 до 2,49. Закључна оцена за успех из предмета је недовољан (1), ако је аритметичка средина свих појединачних оцена мања од 1,50.

Закључна оцена не може бити већа од највеће појединачне оцене забележене у дневнику. Међутим, закључна оцена може бити већа од аритметичке средине уколико је наставник проценио да је знање ученика на вишем нивоу него што оцене показују, у складу са изузетним напреком ученика. Уколико ученик није задовољан предложеном закључном оценом на полугодишту или на крају школске године, у прилици је да одговара градиво или ради полугодишњи односно годишњи тест у зависности да ли је у питању крај првог полугодишта или крај школске године.

Иван Ковач, наставник филозофије